এই লড়াই মমতার সঙ্গে মমতার। বাড়িতে কিংবা আলিমুদ্দিন স্ট্রিটে দলীয় সদর দফতরে বসে এখন একজনের শুধু দেখার পালা। তিনি দেখছেন কেমন ভাবে নিজের অস্ত্রেই নিজে ঘায়েল মমতা বন্দ্যোপাধ্যায়। তিনি বুদ্ধদেব ‌ভট্টাচার্য। ভাঙড় উত্তপ্ত হওয়ার পরে এখনও পর্যন্ত প্রাক্তন মুখ্যমন্ত্রী কোনও মন্তব্য করেননি। কিন্তু তিনি এই পরিস্থিতিতে ঠিক কী বলতে পারেন তাই যেন শুনিয়ে দিলেন তাঁর অনুগামী কমরেড সুজন চক্রবর্তী।
ভাঙড় পরিস্থিতি নিয়ে মন্তব্য করতে গিয়ে এবেলা.ইন-কে বুধবার তিনি বলেন, ‘দে হ্যাভ বিন পেইড ব্যাক ইন দেয়ার ওন কয়েনস বাই দা পিপল।’ ঠিক এমনই একটা উক্তি করেছিলেন মুখ্যমন্ত্রী বুদ্ধদেব ভট্টাচার্য। সিঙ্গুর আন্দোলনের সময়ে পুলিশের লাঠিচার্জ প্রসঙ্গে এমনই কঠোর মন্তব্য করেছিলেন বুদ্ধবাবু। তাঁর সেই উক্তি নিয়ে সেই সময়ে উত্তাল হয়েছিল রাজ্য রাজনীতি। এখন ভাঙড় পর্বে সিপিএম নেতা সুজন চক্রবর্তীর মুখে সেই বক্তব্য মনে করিয়ে দিল সেই সময়ের কথা।
তখন বিরোধী নেত্রী ছিলেন মমতা বন্দ্যোপাধ্যায়। এখন তিনি শাসকের আসনে। সেদিনের বুদ্ধ-সঙ্গী রেজ্জাক মোল্লা এখন মমতা সরকারের মন্ত্রী। সেই সময়ে রেজ্জাক মোল্লার প্রকাশ্য মন্তব্য অস্বস্তিতে ফেলেছিল বুদ্ধদেব সরকারকে। এখনও পরিস্থিতি একই বলে মনে করছে সিপিএম। মাঝে শুধু পালাবদল হয়েছে রাজ্যে। রাজ্য সরকারের সদর দফতর রাইটার্স বিল্ডিং থেকে গিয়েছে নবান্নে। আর মুখ্যমন্ত্রীর আসনে বুদ্ধদেব ভট্টাচার্যের জায়গায় মমতা বন্দ্যোপাধ্যায়।
আরও পড়ুন
কেউটে দূরে থাক, হেলে ধরতেই ব্যর্থ! বুদ্ধদেবের পরে এবার মমতাকে ভোগাবেন রেজ্জাক?
ভাঙড়কাণ্ডে মহাসঙ্কটে তৃণমূল, উদ্বিগ্ন মমতা। তিন নেতার উপর ঝুলছে শাস্তির খাঁড়া
এ দিন সুজন চক্রবর্তী বলেন, ‘সিঙ্গুর বা নন্দীগ্রামের সঙ্গে ভাঙড়ের মিল খোঁজা ঠিক হবে না। কারণ, এখানে গ্রামবাসীদের লড়াইটা জমি-হাঙড়দের বিরুদ্ধে। ভাঙড়ে সিপিএম, তৃণমূল কিছু নেই, এই আন্দোলন গ্রামবাসীদের। সে বার গ্রামবাসীদের ক্ষেপিয়ে তুলেছিল তৃণমূল কংগ্রেস। এ বার সেটাই ফিরে আসছে।’
রাজ্য বিজেপি সভাপতি অবশ্য অন্য কথা বলছেন। দিলীপ ঘোষের বক্তব্য, ‘ভাঙড়ে যা হচ্ছে সেটা তৃণমূল কংগ্রেসের গোষ্ঠীদ্বন্দ্ব। একটা গোষ্ঠীর সঙ্গে আর একটা গোষ্ঠীর লড়াই। রাজ্যের সর্বত্রই সেটা চলছে, ওখানে সেটা নিয়ন্ত্রণের বাইরে চলে গিয়েছে। ’